Wara li tgħaddi Santa Marija, l-bajja ta’ Imġarr ix-Xini u l-inħawi ta’ madwar ser jingħalqu għal pubbliku minħabba l-ġbid tal-film By the Sea li l-protagonsisti ewlenin tiegħu huma l-atturi Brad Pitt u Angelian Jolie. Iż-żewġ atturi ċelebri ġew Malta ftit ġimgħat ilu biex għażlu l-lokazzjoni għal film il-ġdid tagħhom. Fi stqarrija konġunta, l-Ministeri tal-Intern u tat-Turiżmu stqarrew li din il-produzzjoni Amerikana ser tħalli impatt ekonomiku kbir għal Għawdex u l-Għawdxin. Qalu li dan il-film għandu jiġġenera miljuni ta’ ewro fl-ekonomija Għawdxija. Qalu li dan il-film diġa ħoloq sensazzjoni fil-midja internazzjonali u qed iservi ta’ pubbliċità tajba għal Malta kemm mil-lat tat-turiżmu kif ukoll biex tkompli tingħata spinta lill-industrija tal-films f’Malta. Fl-istess waqt, iż-żewġ ministeri appellaw għall-koperazzjoni tal-pubbliku, l-entitajiet varji u l-kunsilli lokali konċernati waqt li ħabbru li l-bajja ta’ Imġarr ix-Xeni u madwar ser ikollha tingħalaq għal pubbliku mit-18 ta’ Awwissu sal-10 ta’ Novembru.